- జీఎస్టీతో అవుట్‌ సోర్సింగ్‌ ఉద్యోగాలకు సెగ
- పన్నుపోటుతో ఊడనున్న కొలువులు
- కొత్త ఉద్యోగాల సృష్టి ఇప్పట్లో కష్టమేనట
- ఆందోళనలో సెక్యూరిటీ ఏజెన్సీలు
నవతెలంగాణ, వాణిజ్య విభాగం: ప్రభుత్వం ప్రతిష్టాత్మకంగా అమలులోకి తెచ్చిన వస్తుసేవల పన్ను (జీఎస్టీ) కొందరు పేదల జీవితాల్లో చీకట్లు నింపే పరిస్థితులు కనిపిస్తున్నాయి. ప్రధానంగా వివిధ వ్యాపార సంస్థలు, కంపెనీలతో పాటు బడాబాబుల ఇండ్ల వద్ద కాపలా ఉండే సెక్యూరిటీ గార్డులు, హౌస్‌ కీపింగ్‌తో పాటు ఇతర కింది స్థాయి అవుట్‌ సోర్సింగ్‌ ఉద్యోగాలకు జీఎస్టీ ఎసరు పెట్టేలా కనిపిస్తోంది. ఈ శ్రమ జీవులకు ఇస్తున్న వేతనాలపై సర్కారు పన్ను పోటు పెంచడంతో ఆయా సంస్థలకు వీరికిచ్చే వేతనాలు భారంగా మారాయి. దీంతో పలు సంస్థలు సెక్యూరిటీ గార్డులను ఉద్యోగాల నుంచి తొలగించే ప్రయత్నాలను ముమ్మరం చేస్తున్నాయి. ప్రభుత్వం ఇటీవలి కాలం వరకు వీరి వేతనాలపై 15 శాతం సర్వీసు ట్యాక్స్‌ను విధిస్తూ వచ్చింది. ఇప్పుడు జీఎస్టీ రాకతో ఇది 18 శాతానికి పెరిగింది. దీంతో వీరి నియామక సంస్థలకు ఏజెన్సీలకు లాభం గణనీయంగానే పడిపోయే పరిస్థితి నెలకొంది.
50 లక్షల గార్డలపై ప్రభావం..
జీఎస్టీ పన్నుపోటు భారాన్ని కొన్ని కంపెనీలు భరించడానికి వెనకాడుతున్నాయి. దీంతో ఆ మొత్తం భారాన్ని సెక్యూరిటీ గార్డుల వేతనాల్లోంచి కోత పెట్టేలా కొన్ని కంపెనీలు యోచిస్తున్నట్టుగా సమాచారం. అసలే జీవితానికి భరోసా లేకుండా అరకొర వేతనాలతో బతుకు బండిని లాగుతున్న తమకు జీఎస్టీ రూపంలో అదనపు కోత పడితే బతుకు మరింత దుర్భరంగా మారుతుందని వీరు వాపోతున్నారు. దేశ వ్యాప్తంగా దాదాపు 50 లక్షల మందిగా గార్డులుగా జీవితం వెల్లదీస్తున్నారు. తెలంగాణ, ఆంధ్రప్రదేశ్‌ రాష్ట్రాల్లో 1000 పైగా సెక్యూరిటీ ఏజెన్సీలలో దాదాపు 4 లక్షల మంది ఈ రంగంలో ఉపాధి పొందుతున్నారు. ఇప్పుడు జీఎస్టీ వీరి జీవితంలో అనుకోని చీకట్లు నింపే ప్రమాదం నెలకొంది.
అవుట్‌సోర్సింగ్‌పైనా అనూహ్యా ప్రభావం
దేశవ్యాప్తంగా మొత్తం అవుట్‌ సోర్సింగ్‌ పద్ధతిలో కోటి 50 లక్షల (15 మిలియన్లు) మందికి పైగా ఉద్యోగులు సెక్యూరిటీ గార్డులు, హౌసికీపింగ్‌ తదితర చిన్న ఉద్యోగాల్లో దినసరి వేతన కూలీలుగా జీవనం సాగిస్తున్నారు. వీరందరూ దారిద్య్రరేఖకు దిగువన ఉన్న పేద ప్రజలే. కొత్త పన్ను విధానం వల్ల ప్రయివేట్‌ సెక్యూరిటీ, ఫెసిలిటీ మేనేజ్‌మెంట్‌ ఏజెన్సీలకు ఇబ్బందులు ఎదురువుతున్నాయని ఆయా సంస్థలు వాపోతున్నాయి. తెలంగాణ, ఆంధ్రప్రదేశ్‌ రాష్ట్రాలలో 2000 ప్రొఫెషనల్‌ ఏజెన్సీలకుగానూ సుమారు 10 లక్షల మంది అవుట్‌ సోర్సింగ్‌ సిబ్బందిగా పని చేస్తున్నారు. దేశంలోని నిరుద్యోగ యువతకు, దినసరి వేతన కూలీలకు సెక్యూరిటీ అండ్‌ ఫెసిలిటీ మేనేజ్‌మెంట్‌ ఏజెన్సీలు తక్కువ వేతనాలకైనా సరే ఉపాధి అవకాశాల్ని చూపిస్తున్నాయి. నిబంధనల మేరకు గరిష్టంగా ఈపీఎఫ్‌, ఈఎస్‌ఐ, బోనస్‌ వంటి ఇతర అదనపు సదుపాయాలను కూడా చెల్లిస్తున్నాయి. అయితే కొత్త పన్నుతో నూతన ఉద్యోగాలు తగ్గిపోతాయని వారు ఆందోళన వ్యక్తం చేస్తున్నారు. జీఎస్టీ భారంతో ఈ సేవలను తీసుకునే వారు తగ్గిపోవడంతో పాటు నేరాల సంఖ్య పెరిగేందుకు ఆస్కారం ఉందని అన్నారు. జీఎస్టీ విధానంపై పున:సమీక్షించాలని లేని పక్షంలో దేశవ్యాప్త ఉద్యమాలకు సిద్ధమవుతామని వారు హెచ్చరించారు.
14న నగరంలో భారీ ర్యాలీ..
జీఎస్టీ కారణంగా సెక్యూరిటీ గార్డు వ్యవస్థపై పెరిగిన పన్ను భారాన్ని వెనక్కి తీసుకోవాలని అసోసియేషన్‌ ఆఫ్‌ ప్రయివేట్‌ సెక్యూరిటీ ఏజెన్సీస్‌ డిమాండ్‌ చేస్తోంది. తమ గోడును సర్కారుకు తెలియబరిచేందుకు గాను ఈ నెల 14న హైదరాబాద్‌లో భారీ ర్యాలీ నిర్వహిస్తున్నామని అసోసియేషన్‌ అధ్యక్షుడు భాస్కర్‌ రెడ్డి, అసోసియేషన్‌ ఆఫ్‌ ఫెసిలిటీ మేనేజ్‌మెంట్‌ ఏజెన్సీస్‌ అధ్యక్షులు అఫ్సర్‌ హుస్సేన్‌లు తెలిపారు.
మీ స్నేహితులకు రికమెండ్ చెయ్యండి